ปภ. เตือนภาคเหนือ ภาคกลางและภาคตะวันออก อาจมีฝนตกหนักและเกิดน้ำท่วมฉับพลัน และน้ำป่าไหลหลาก
ปภ. เตือนภาคเหนือ ภาคกลางและภาคตะวันออก อาจมีฝนตกหนักและเกิดน้ำท่วมฉับพลัน และน้ำป่าไหลหลาก นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า อิทธิพลมรสุมตะวันตกเฉียงใต้กำลังแรงพัดปกคลุมทะเลอันดามัน ภาคใต้ และอ่าวไทยมีกำลังแรง ในช่วงวันที่ 9 สิงหาคมที่ผ่านมาถึงปัจจุบัน ส่งผลให้เกิดน้ำไหลหลาก ดินสไลด์ และวาตภัยใน 9 จังหวัด ได้แก่ จังหวัดแม่ฮ่องสอน สตูล ตราด ระนอง ปัตตานี กาญจนบุรี เชียงใหม่ อุดรธานี และจังหวัดน่าน รวม 21 อำเภอ 59 ตำบล 112 หมู่บ้าน บ้านเรือนประชาชนได้รับผลกระทบ 577 หลัง โรงเรียน 2 แห่ง เรือ 2 ลำ วัด 1 แห่ง ผู้บาดเจ็บ 2 ราย (จังหวัดสตูล) ปัจจุบันสถานการณ์คลี่คลายแล้วทุกจังหวัด ปภ.ได้ร่วมกับจังหวัด หน่วยทหารและหน่วยงานเกี่ยวข้อง เร่งให้การช่วยเหลือผู้ประสบภัยในเบื้องต้นแล้ว พร้อมจัดเจ้าหน้าที่สำรวจและจัดทำบัญชีความเสียหาย เพื่อให้การช่วยเหลือตามระเบียบกระทรวงการคลังต่อไป อย่างไรก็ตาม ในระยะนี้ภาคเหนือ ภาคกลางและภาคตะวันออก จะมีฝนตกหนักบางแห่ง อาจเกิดน้ำท่วมฉับพลันและน้ำป่าไหลหลาก ซึ่งจัดเจ้าหน้าที่เฝ้าระวังและติดตามสถานการณ์ภัยอย่างใกล้ชิด รวมถึงจัดเตรียมสรรพกำลัง วัสดุอุปกรณ์และเครื่องจักรกลด้านสาธารณภัยให้พร้อมเผชิญเหตุและช่วยเหลือผู้ประสบภัยได้อย่างทันท่วงที ขอให้ประชาชนที่อาศัยอยู่ในพื้นที่เสี่ยงภัยขอให้ติดตามพยากรณ์อากาศและประกาศเตือนภัยจากหน่วยงานราชการอย่างใกล้ชิด เพื่อเตรียมพร้อมรับมือสถานการณ์ภัยที่อาจเกิดขึ้น สำหรัยประชาชนที่ได้รับความเดือดร้อนจากสถานการณ์ภัยสามารถติดต่อของรับความช่วยเหลือโดยด่วนได้ทางสายด่วนนิรภัย 1784 ตลอด 24 ชั่วโมง